La tercera edició de l'estudi de satisfacció amb l'atenció sociosanitària obté uns resultats força bons.
Per dur-lo a terme s'ha actualitzat el qüestionari utilitzat i les dades han estat recollides amb un nou procediment via web: les enquestes en línia.
L'estudi de la línia d'atenció sociosanitària es va abordar per primera vegada l'any 2003 i se'n va fer un nou estudi el 2007.
Des de llavors s'han objectivat canvis importants, tant en el perfil de les persones ateses com en el nombre i la distribució dels dispositius que donen atenció.
La revisió feta enguany ha de servir com a actualització del procés de construcció de les enquestes de satisfacció, per tal d'assegurar la validesa i fiabilitat de les dades resultants que se n'obtinguin.
A més, s'ha utilitzat un nou mètode en la recollida d'informació, mantenint les entrevistes i afegint un sistema en línia que agilita l'obtenció dels resultats.
En general, tant en el global de Catalunya com en les regions sanitàries i en els centres que s'han estudiat, la majoria de preguntes obtenen bons resultats i, tret d'aspectes concrets, en la majoria de preguntes s'assoleix l'estàndard pretès del 75% de valoracions positives (18 de 22).
Els pacients que reben atenció sociosanitària amb internament presenten molt sovint unes característiques especials (dèficits cognitius importants, situacions vitals molt delicades, percepcions específiques relacionades amb la durada de l'estada, etc.) que, suposadament, podrien esbiaixar els resultats.
En contra d'aquest supòsit, la distribució de respostes i la diferenciació entre els valors extrems en la majoria de preguntes ens indica la raonable capacitat dels enquestats a l'hora d'opinar.
Els aspectes més ben valorats, que presenten un percentatge de persones assegurades satisfetes superior al 90%, són: el tracte que reben dels professionals i la sensació d'estar en bones mans, seguit de l'ajuda i el suport dels treballadors socials i l'adequació de l'hospital a les necessitats de les persones.
Els aspectes menys valorats, és a dir, que no arriben al 75%, són: el fet de no demanar permís al pacient per donar la informació a la família, seguit de la gestió del temps lliure (un 35,7% dels enquestats s'avorreixen en algun moment de l'estada).
El menjar de l'hospital segueix entre els ítems susceptibles de millora.
Finalment, les explicacions per part del personal mèdic sobre l'evolució de la malaltia també són un aspecte encara millorable.
Pel que fa al confort, les valoracions són bones i semblen raonablement coberts els aspectes de suport emocional i personal dels metges, però sobretot per part dels infermers, que tenen un paper molt important en la cura diària d'aquests pacients.
La nota mitjana de satisfacció global és d'un 8,2 sobre 10 amb una desviació estàndard d'1,47.
Quant a la fidelitat, el 91,7% de les persones enquestades diu que tornaria al mateix hospital en cas de poder triar.
Pel que fa a la influència de les variables sociodemogràfiques, el gènere, l'edat i el nivell d'estudis no té una tendència clara.
Finalment, cal esmentar que els resultats per al 2010 no es distancien massa de les valoracions anteriors, fet que remarca la validesa de l'instrument que segueix mesurant d'igual forma l'opinió de les persones enquestades ateses en la línia d'atenció sociosanitària.